**OPIS PREDMETU ZÁKAZKY**

**Opis predmetu zákazky**

1. **Predmet zákazky:**

**Poskytovanie prednávratovej asistencie a asistovaného dobrovoľného návratu obetiam obchodovania s ľuďmi.**

Účelom prednávratovej asistencie je identifikácia obete obchodovania s ľuďmi (ďalej len „obeť“), jej potrieb a poskytnutie informácií o možnostiach riešenia jej aktuálnej životnej situácie s cieľom získania jej dobrovoľného informovaného súhlasu s návratom do krajiny pôvodu alebo posledného bydliska a minimalizácie stresových situácií pred a počas transportu v spolupráci so všetkými zainteresovanými subjektmi na území krajiny, kde sa obeť nachádza a kam sa navracia. Prednávratová asistencia sa realizuje tak, aby bol dobrovoľný návrat obete zabezpečený v čo najkratšom možnom čase, najdlhšie však 30 dní odo dňa začatia jej poskytovania.

**Prednávratová asistencia** **pre obeť - občana Slovenskej republiky identifikovaného v zahraničí** zahŕňa najmä zabezpečenie nasledovných služieb podľa aktuálnych potrieb obete:

* identifikácia obete, jej momentálnej situácie, bezpečnosti a potrieb pred asistovaným dobrovoľným návratom do Slovenskej republiky,
* poskytovanie služieb v zmysle zaistenia bezpečia, zabezpečenia ochrany jej základných ľudských práv a slobôd, naplnenia základných životných potrieb a odbornej starostlivosti, (napríklad umiestnenie obete v zariadení bezpečného alebo krízového ubytovania v krajine, kde sa obeť nachádza, a s tým súvisiace komplexné služby zdravotnej starostlivostí a sociálnej asistencie pred návratom do Slovenskej republiky, ak je to nevyhnutné a tieto služby neposkytuje organizácia poskytujúca pomoc obetiam v zahraničí),
* odhadnutie možných rizík realizácie návratu a po návrate do Slovenskej republiky (identifikácia a analýza potenciálnych udalostí, ktoré môžu negatívne ovplyvniť obeť a realizáciu návratu),
* príprava na návrat a s tým súvisiace konzultácie, poskytnutie informácií (pozn. uvedené sa zabezpečí komunikáciou s obeťou s ohľadom na miesto pobytu po návrate, objasní sa priebeh cesty a zodpovedajú všetky otázky obete v záujme zníženia stresu a obmedzenia bezpečnostných rizík, zabezpečí sa komunikácia s rodinou alebo príbuznými obete, ak to bezpečnostná situácia umožňuje),
* v prípade potreby zabezpečenie cestovných dokladov, prípadne náhradných cestovných dokladov a/alebo tranzitných víz (v spolupráci so zastupiteľskými/konzulárnymi úradmi Slovenskej republiky v krajine),
* overenie potrebných dokumentov (zabezpečenie overenia notárom, kontrola prítomnosti všetkých potrebných dokumentov k vycestovaniu),
* v prípade potreby zabezpečenie cestovných lístkov, príp. letenky (uprednostní sa priame spojenie (bez prestupov) leteckou dopravou z dôvodu zachovania bezpečnosti obete, vo výnimočných prípadoch môže byť zvolený návrat obete prostredníctvom autobusovej alebo železničnej dopravy).

**Prednávratová asistencia pre obeť - cudzinca (občana Európskej únie alebo štátneho príslušníka tretej krajiny)** **identifikovaného na území Slovenskej republiky**, ktorý nie je neúspešným žiadateľom o azyl a ani nie je nelegálnym migrantom, zahŕňa najmä zabezpečenie obdobných služieb podľa potrieb obete, ako pri občanovi Slovenskej republiky v spolupráci a po konzultácii s poskytovateľom služieb v súlade so Zmluvou o poskytovaní služieb, ktorej predmetom je zabezpečenie starostlivosti o obete obchodovania s ľuďmi zaradené do programu podpory a ochrany obetí obchodovania s ľuďmi. Len služby, ktoré poskytovateľ služby v súlade so zmluvou o poskytovaní služieb, ktorej predmetom je zabezpečenie starostlivosti o obete obchodovania s ľuďmi zaradené do programu podpory a ochrany obetí obchodovania s ľuďmi nie je spôsobilý zabezpečiť, zabezpečuje poskytovateľ služby podľa tejto zmluvy.

Návrat neúspešných žiadateľov o azyl a ilegálnych migrantov zabezpečuje Medzinárodná organizácia pre migráciu na základe Dohody o spolupráci medzi Medzinárodnou organizáciou pre migráciu a Ministerstvom vnútra Slovenskej republiky o pomoci pri návrate neúspešných žiadateľov o azyl a ilegálnych migrantov do krajiny pôvodu.

**Účelom asistovaného dobrovoľného návratu** je humánny, dôstojný a bezpečný návrat obete do krajiny pôvodu alebo posledného bydliska so zohľadnením jej individuálnych potrieb a výsledkov vyhodnotenia možných rizík spojených s návratom. Asistovaný dobrovoľný návrat sa uskutočňuje na základe informovaného súhlasu obete v spolupráci so všetkými zainteresovanými subjektmi na území krajiny, kde sa obeť nachádza, ako aj v krajine pôvodu alebo posledného bydliska. Asistovaný dobrovoľný návrat zabezpečuje dodávateľ služby na základe konzultácie s objednávateľom a po odsúhlasení objednávateľa, a to obeti, ktorá je:

* občan Slovenskej republiky do Slovenskej republiky,
* cudzinec (t.j. občan Európskej únie do krajiny alebo štátny príslušník tretej krajiny) do krajiny pôvodu alebo posledného bydliska.

**Asistovaný dobrovoľný návrat** **do krajiny pôvodu pre obeť - občana Slovenskej republiky do Slovenskej republiky** zahŕňa najmä zabezpečenie nasledovných služieb podľa potrieb obete:

* **zabezpečenie sprievodu na miesto odchodu a asistencia** pri prípadnom prestupe. V prípade obete, ktorá je *maloletá* (t.j. menej ako 18 rokov veku osoby) alebo je jej *obmedzená spôsobilosti na právne úkony,* je nutné zabezpečiť sprievod počas celého trvania cesty do krajiny pôvodu. Pri osobe *plnoletej* (t.j. 18 rokov veku osoby a viac) je nutné prihliadať pri sprievode na individuálne potreby obete a tomu prispôsobiť zabezpečenie sprievodu a transferu do krajiny pôvodu.
* **vyzdvihnutie a sprievod** z miesta príchodu v Slovenskej republike (zabezpečí sa vyzdvihnutie obete z miesta príchodu a jej sprevádzanie na ďalší spoj v rámci Slovenskej republiky, resp. jej sprevádzanie až do miesta bydliska, resp. do miesta určeného poskytovateľom služieb v súlade so Zmluvou o poskytovaní služieb, ktorej predmetom je zabezpečenie starostlivosti o obete obchodovania s ľuďmi zaradené do programu podpory a ochrany obetí obchodovania s ľuďmi (konkrétny postup a umiestnenie obete zadefinuje kontaktná osoba za objednávateľa tejto zmluvy),
* **zabezpečenie cesty obete do miesta pobytu** v Slovenskej republike.

**Asistovaný dobrovoľný návrat pre obeť - občana členského štátu Európskej únie a štátneho príslušníka tretej krajiny do krajiny pôvodu alebo posledného bydliska,** ktorý sa na území Slovenskej republiky zdržuje legálne, nie je žiadateľ o azyl a ani nelegálny migrant, zahŕňa najmä zabezpečenie poskytovania nasledovných služieb podľa aktuálnych potrieb obete:

* **zabezpečenie sprievodu na miesto odchodu a asistencia** pri prípadnom prestupe.
	+ v prípade obete, ktorá je *maloletá* (t.j. menej ako 18 rokov veku osoby) alebo je jej *obmedzená spôsobilosť na právne úkony*, je nutné zabezpečiť sprievod počas celého trvania cesty do krajiny pôvodu alebo posledného bydliska.
	+ v prípade obete, ktorá je *plne spôsobilá na právne úkony* a *plnoletá* (t.j. 18 rokov veku osoby a viac) je nutné pri sprievode prihliadať na individuálne potreby obete a tomu prispôsobiť zabezpečenie sprievodu a transferu do krajiny pôvodu alebo posledného bydliska.
* **zabezpečenie vyzdvihnutia a sprievodu** z miesta príchodu v krajine pôvodu alebo posledného bydliska v spolupráci s inými mimovládnymi alebo medzivládnymi organizáciami v zahraničí,
* **vyhľadanie a sprostredkovanie** kontaktu na organizácie poskytujúcimi pomoc v krajine pôvodu alebo posledného bydliska, kam sa obeť navracia.

Jednotlivé druhy pomoci sú poskytované v súlade s nastavením systému poskytovania pomoci a podpory prostredníctvom programu podpory a ochrany obetí obchodovania s ľuďmi so zohľadnením individuálnych potrieb a požiadaviek konkrétnej obete.

**Vedľajšími a doplňujúcimi službami**, ktoré bude poskytovateľ poskytovať, sú:

* identifikácia obetí, a to najmä medzi cudzincami v záchytných, pobytových a detenčných táboroch prostredníctvom rozhovorov a konzultácií medzi potenciálnymi obeťami, identifikovaním osoby ako obete a ponúknutie pomoci a spolupráce prostredníctvom zaradenia do programu podpory a ochrany obetí obchodovania s ľuďmi;
* osveta pre mládež iné potenciálne obete prostredníctvom webovej stránky, médií a periodík, prostredníctvom preventívnych besied a iných informačných, osvetových a školiacich aktivít.

Poskytovanie vyššie uvedených služieb vyžadujeme kvalifikovanými pracovníkmi v oblasti pomoci a podpory obetiam s minimálne ročnou praxou v danej, prípadne obdobnej oblasti, a to **maximálne dvomi (2) osobami za poskytovateľa.**

**Predmet zákazky má paušálne náklady,** ktoré predstavujú nevyhnutné prevádzkové/režijné náklady uchádzača na zabezpečenie efektívneho a kvalitného poskytnutia služieb, ktoré tvoria predmet zákazky, vrátane prenájmu priestorov a potrebného technického (telekomunikačné náklady a internet), materiálneho a administratívneho vybavenia, vrátane výšky odmien/platov maximálne dvoch (2) osôb podieľajúcich sa na manažmente programu (manažér a asistent pri realizácii návratov), za ktoré bude poskytovateľ schopný zabezpečiť udržiavanie svojich prevádzkových kapacít pre požadovanú starostlivosť o obete v predpokladanom počte 100 osôb (obetí) za celé obdobie platnosti zmluvy.

Verejný obstarávateľ okrem mesačných paušálnych nákladov ďalej úspešnému uchádzačovi **preplatí skutočne vynaložené náklady (variabilné náklady) za poskytnuté služby**, ktoré predstavujú nevyhnutné – skutočne vynaložené náklady za poskytnuté služby pre účely poskytnutia prednávratovej asistencie a asistovaného dobrovoľného návratu, ako je napríklad zabezpečenie cestovných lístkov, príp. letenky, zabezpečenie cestovných dokladov, prípadne náhradných cestovných dokladov a/alebo tranzitných víz, overenie potrebných dokladov, náklady na pohonné hmoty (v prípade, ak sa na návrat použije motorové vozidlo), v prípade potreby zabezpečenie bezpečného alebo krízového ubytovania, nevyhnutnej zdravotnej pomoci, tlmočenia, hygienických potrieb, ošatenia, stravy, liekov a základných životných potrieb v krajine, kde sa obeť nachádza. Skutočne vynaložené náklady budú refundované na základe skutočne vynaložených nákladov na obete v maximálnom počte 100 obetí za celé obdobie trvania zmluvného vzťahu. Skutočne vynaložené náklady nebudú predmetom vyhodnotenia ponúk.

**OSTATNÉ POŽIADAVKY NA PREDMET ZÁKAZKY**

**Verejný obstarávateľ požaduje, aby uchádzač vo svojej ponuke za účelom preukázania splnenia požiadaviek na predmet zákazky predložil:**

* Zoznam poskytnutých služieb za predchádzajúce tri roky rovnakého alebo obdobného charakteru ako predmet zákazky, ktorých zmluvná cena za jeden rok (sčítane) bola minimálne za 20 000 € a súčet všetkých zmluvných cien úspešne realizovaných dodávok za posledné 3 roky bol minimálne 60 000 €. Peňažné vyjadrenie zmlúv uvedie uchádzač v mene euro (€).
* Poskytovanie služieb sa vyžaduje maximálne 2 kvalifikovanými pracovníkmi v oblasti pomoci a podpory obetiam  minimálne s ročnou praxou v danej, prípadne v obdobnej oblasti.